ארי שמאי

ארי שמאי (נולד ב-10 בנובמבר 1964) הוא עורך דין ואיש תקשורת ישראלי.

ביוגרפיה
שמאי נולד וגדל בתל אביב, והתחנך בתיכון חדש שבעיר הולדתו.

שירת בצה"ל בחטיבת הנח"ל.

לאחר שחרורו למד משפטים באוניברסיטת תל אביב, ואת התמחותו המקצועית עשה אצל עורכי הדין ציון אמיר ורות דוד.

 קריירה 

 עריכת דין 
במהלך שנותיו כעורך דין, יצג דמויות בעלות פרופיל ציבורי גבוה, כגון השר לשעבר גונן שגב; הכדורגלן אלי כהן; הזמרת עדנה לב; ורוני ליבוביץ ("האופנובנק").

החל משנת 2005 משמש כפרקליטו של יגאל עמיר, פעיל הימין שהתנקש ביצחק רבין ב-1995.

 חשדות לפלילים 
בינואר 2009 נעצר יחד עם עוד מספר אנשים בחשד לעברות מין וסמים בקטין וב-2010 הוחלט שלא להגיש נגדו כתב אישום. התיקים נסגרו מחוסר ראיות. הואשם גם בהחזקת סם לשימוש עצמי, תיק זה נסגר עקב חוסר עניין לציבור. ביוני 2009 היה מעורב בפציעת תינוקת בשוגג לאחר שהשליך סכין, לעבר בעל דוכן בשוק ראשון לציון.

במאי 2010 הורשע בעבירות מס ונגזרו עליו ארבעה חודשי מאסר על תנאי וקנס כספי.

 תקשורת, ספורט וטלוויזיה 
את דרכו בתקשורת, החל ברדיו החל בגלי צה"ל ובגלגלצ, בהן שידר בין השנים 1993–1997 את תוכנית המוזיקה הים תיכונית "מיזוג אוויר".

בשנת 1998, החל לשדר בתחנת הרדיו האזורית של רדיוס 100FM את התוכנית "אהבנו", שהועברה בהמשך לתחנת רדיו לב המדינה.

הוא היה בעל טור במקומון "זמן תל אביב".

היה גם חבר בפאנל התוכנית הקומית סאטירית "מהדורה מוגבלת" ששודרה בערוץ ביפ. 

שימש  כפאנליסט בתוכנית "האולפן הפתוח" בערוץ 20, וכן בין דצמבר 2016 למרץ 2017 הנחה את התוכנית "הפטריוטים אקספרס" בערוץ 20. בשנים 2022–2023 שימש כפאנליסט בתוכנית האקטואליה "הפטריוטים" של ערוץ עכשיו 14.

הוא היה בעל פינת ספורט ברדיו. הוא אף הנחה את האולפן של מונדיאל 2006 בערוצי שלם וצפה של חברת צ'רלטון. הוא בעל טור דעה באתר  ONE, וכן כמשתתף קבוע בתוכנית אקטואליית הספורט "המנהלת" ששודרה בערוץ ONE. התמודד בעונתה השנייה של תוכנית הדוקו-ריאליטי "גולסטאר" ששודרה ב-2013, וכן החל להשתתף כפאנליסט בתוכנית "יציע העיתונות" בערוץ הספורט לצדו של אלי סהר ולצידה של טליה סלנט.

 עמדות והשקפות עולם 
שמאי ידוע באהדתו לקבוצת הכדורגל הפועל תל אביב.

לקראת הבחירות לעיריית תל אביב-יפו בשנת 2008, שובץ במקום האחרון ברשימת "התל אביבים" (כמחווה לפועלו של מנהיג הרשימה רון לוינטל כנגד ראש עיריית תל אביב, רון חולדאי).

עם זאת, בינואר 2019 הודיע שמאי כי יצביע למפלגת הליכוד בבחירות לכנסת ישראל ה-21. בהסבר לדברים אמר: "אני עדיין בעד ללמד את מה שקרה בנכבה בבתי ספר, אני עדיין חושב שמפעל ההתנחלויות של חבריי היה עוול לסיכוי של שלום, אני עדיין חושב שהייתי מוכן להחזיר המון שטחים כולל בעיר מסוימת קדושה בשביל שלום אמת. אני אצביע בנימין נתניהו – חצי הצבעה רגשית הייתי ילד ליכודניק וחצי בגלל העוול שעושים לו [לנתניהו]". שמאי הוסיף ואמר: "זה לא שאני שונא את הליכוד, אני שונא את אלו ששונאים אותו."

ב-21 בפברואר 2023 אמר שמאי בתוכנית "הפטריוטים" המשודרת בעכשיו 14 כי "האנשים האלה שמדברים על אחדות ופילוג העם הם נכדיהם וניניהם של בני הבליעל מגטו ורשה שסירבו להילחם נגד הנאצים". בעקבות דברים אלו הושעה מהשתתפות בתוכנית, אולם כחודש לאחר מכן, ב-21 במרץ, חזר להופיע בתוכנית לסירוגין.

ב-30 ביולי 2023 השתתף כפאנליסט בתוכנית "הפטריוטים" בערוץ 14. בעקבות החלטת בג"ץ על "חוק טבריה" על-פיה לא-יהיה תקף בבחירות הקרובות בשל היותו פרסונלי, הצהיר שמאי ש"אם בג"ץ נגד חוקים פרסונליים, הגיע הזמן לשחרר את יגאל עמיר [מרשו של שמאי], כי גם נגדו חוקקו חוקים פרסונליים". דבריו עוררו ביקורת בדיעבד, ולאחר לחצים הערוץ נאלץ להודיע על הפסקת הזמנתו מלהשתתף בתוכניות הערוץ.

חיים אישיים
ב-2012 נישא לכדורסלנית ירדן כץ, אך כעבור כשלוש שנים הם התגרשו.

בשנת 2019 נולדו לו תאומים, אותם הוא מגדל במסגרת הורות משותפת.

מתגורר בפתח תקווה.

 קישורים חיצוניים 



 הערות שוליים 

קטגוריה:עורכי דין פליליים ישראלים
קטגוריה:שדרני רדיו ישראלים
קטגוריה:בעלי טור ישראלים
קטגוריה:סגל רדיו לב המדינה
קטגוריה:סגל גלי צה"ל
קטגוריה:משתתפי גולסטאר
קטגוריה:בוגרי תיכון חדש
קטגוריה:מורשעים בעבירות מס בישראל
קטגוריה:סגל ONE
קטגוריה:סגל ערוץ 20
קטגוריה:בוגרי אוניברסיטת תל אביב: משפטים
קטגוריה:סגל עכשיו 14
קטגוריה:ישראלים שנולדו ב-1964